Návrh postupu pri budovaní futbalovej infraštruktúry,
 ktorá bude spĺňať kritériá UEFA

I. Úvod

V súčasnosti sa výstavba Národného futbalového štadióna v Bratislave stala mimoriadne aktuálnou odbornou aj verejnou témou a samozrejme nevyhnutnou podmienkou pre ďalšie pôsobenie futbalovej reprezentácie na území Slovenskej republiky. Na území Slovenskej republiky v súčasnosti neexistuje futbalový štadión, ktorý by spĺňal nároky a kritériá, ktoré sú nevyhnutné pre organizovanie medzinárodných podujatí Medzinárodnej futbalovej federácie FIFA (ďalej len „FIFA“) a Únie európskych futbalových federácií (ďalej len „UEFA“) a tiež pre potreby slovenskej reprezentácie. 

Tento objekt by mal zároveň reprezentovať Slovensko a jeho hlavné mesto Bratislavu ako moderné, kultúrne a rozvíjajúce sa subjekty v Európskej únii. Tak ako v iných európskych metropolách aj v Bratislave sa Národný futbalový štadión stane nielen nevyhnutnou súčasťou mestskej infraštruktúry, ale aj významnou dominantou s viacrozmerným efektom.

Slovenský futbalový zväz využíva na reprezentačné stretnutia A družstva vo futbale najmä štadión ŠK Slovan Bratislava na Tehelnom poli. Tento štadión bol a je symbolom slovenskej futbalovej tradície a histórie. Dnes však svojou kapacitou, komfortom, vybavením a bezpečnosťou nezodpovedá požiadavkám súčasnosti. Nehovoriac o tom, že nespĺňa nároky diváka, ktoré sú dnes samozrejmosťou pre štadióny v európskych mestách a nie je ani dôstojným reprezentantom moderného a progresívne sa rozvíjajúceho mesta, akým je Bratislava. Medzištátne a klubové zápasy najvyššej kategórie sa na ňom organizujú s veľkými problémami a bezpečnostnými rizikami. UEFA písomne potvrdila, že štadión ŠK Slovan Bratislava na Tehelnom poli nespĺňa jej kritériá. Reálne hrozí, že v blízkej budúcnosti slovenská reprezentácia nebude môcť hrať medzištátne zápasy v domácom prostredí na súčasných štadiónoch, ale bude nútená hrať zápasy na zahraničných štadiónoch, napríklad vo Viedni. Táto skutočnosť je pre slovenského fanúšika, slovenskú reprezentáciu a v konečnom dôsledku aj pre Slovenskú republiku neprijateľná.

Slovenský futbalový zväz má zámer vybudovať Národný futbalový štadión v Bratislave. Tento štadión by mala využívať slovenská reprezentácia, niektoré ligové kluby a iné slovenské kluby na zápasy v európskych pohárových súťažiach. Taktiež bude môcť byť využívaný aj pre potreby organizovania zápasov a podujatí inými národnými futbalovými federáciami v súlade s požiadavkami a kritériami UEFA a FIFA. Štadión bude využiteľný aj pre veľké kultúrne podujatia. 

II. Princípy budovania futbalovej infraštruktúry

1)  Projekt verejno-súkromného partnerstva

Vzhľadom na to, že ide o investíciu národného významu, ktoré je vo verejnom záujme, jednoznačne sa očakáva finančný vstup štátu. Vzhľadom na charakter a objem investícií národného významu, vláda SR nemá záujem vstupovať do projektu ako hlavný a jediný investor. Štát nemôže byť jediným investorom a následne aj prevádzkovateľom. 

Vláda by na seba nemalo prevziať zodpovednosť za dodržanie termínov, nákladov a kvality stavby, ani za jej prevádzku. Tieto záväzky by mal prevziať finančne silný subjekt, ktorý celú investíciu zafinancuje, pripraví projekt, realizuje ho a bude objekty aj prevádzkovať. 

Výstavba objektu musí byť spolufinancovaná zo súkromných zdrojov. Ide o projekt verejno-súkromného partnerstva (PPP), kde sa spoja verejné a súkromné zdroje s cieľom dosiahnutia požadovaného efektu pre verejný aj súkromný sektor. 

2) Dlhodobá zmluva, žiadne dodatočné nároky, sankcie

Záujem vlády SR je objednať si dlhodobým zmluvným vzťahom od investora poskytovanie služby, ktorou bude športový objekt s danými parametrami k dispozícii slovenskej reprezentácii pre potrebný počet zápasov alebo podujatí ročne. Investor by prevzal záväzok, že pokryje na čas 25 až 30 rokov náklady na prevádzku a údržbu objektov bez dodatočných nárokov na rozpočet verejnej správy. Zároveň by sa zaviazal zachovať účel využitia stavby a jeho bezodplatné poskytovanie pre potreby štátnej športovej reprezentácie v dohodnutom objeme zápasov a podujatí ročne.

Súčasťou zmluvy musia byť samozrejme aj záruky pre štát a sankcie v prípade porušenia zmluvy. 

3) Súťaž

Investor by mal byť subjekt, ktorý vyjde z verejnej súťaže, ktorú považujeme za najlepší postup z hľadiska transparentnosti, efektívnosti a hospodárnosti. Hlavným kritériom bude cena. Určiť všetky kritériá verejnej súťaže bude úlohou poradcu vlády SR pre vybudovanie Národného futbalového štadióna.

4) Preskúmanie rekonštrukcie existujúcich štadiónov

Slovenský futbalový zväz tvrdí, že v súčasnosti nie je možné zrekonštruovať žiadny z existujúcich futbalových štadiónov v Slovenskej republike tak, aby niektorý z nich splnil požadované kritériá UEFA. Úlohou poradcu vlády SR pre vybudovanie Národného futbalového štadióna bude taktiež preskúmať možnosť rekonštrukcie existujúcich štadiónov a informovať vládu SR.

5) Splnenie minimálnych kritérií UEFA 

Základným variantom na vybudovanie Národného futbalového štadióna  je splnenie minimálnych požiadaviek UEFA. Úlohou poradcu vlády SR pre vybudovanie Národného futbalového štadióna bude taktiež dať odporúčania vláde SR ohľadom možného nadštandardu (pozri bod III., 2).

III.  Postup pri realizácii výstavby Národného futbalového štadióna

1)	Vláda SR má jednoznačný záujem podporiť športovú reprezentáciu krajiny na európskej a svetovej úrovni. Z toho vyplýva aj záväzok zabezpečiť pre účely reprezentácie SR vhodné športové objekty, ktoré budú spĺňať kritériá medzinárodných federácií pre usporadúvanie súťaží medzinárodnej úrovne. V tomto prípade ide o splnenie požiadaviek medzinárodných futbalových federácií UEFA a FIFA na organizovanie športových stretnutí medzinárodného významu. 

Zástupcovia UEFA sa jednoznačne vyjadrili, že očakávajú jasný a silný signál o ochote riešiť tieto problémy v dohľadnej budúcnosti. Z uvedeného dôvodu a aj pre krátkosť času na realizáciu projektu národného významu (do roku 2008) navrhujeme začať tento problém okamžite riešiť na úrovni vlády SR. Slovenská republika tým dá jednoznačný a silný signál, že sa uvedené problémy začali riešiť na najvyššej úrovni.

Určenie pravidiel pre výstavbu Národného futbalového štadióna prostredníctvom súťaže má niekoľko relevantných dôvodov:

•	Výstavba Národného futbalového štadióna je v záujme Slovenskej republiky z medzinárodného aj domáceho hľadiska.
•	Jedným zo základných pilierov transparentnosti, efektívnosti a hospodárnosti je výber investora v súťaži, v ktorej jedným zo základných kritérií bude najnižšia cena. Len prostredníctvom súťaže je možné dosiahnuť žiadaný cieľ – čo najefektívnejšie použitie verejných zdrojov na takýto účel.
•	V prípade váhania a nezačatia procesu výstavby tohto objektu, už v súčasnosti príde k časovému sklzu. 

Keďže sa na Slovensku doteraz nerealizoval podobný projekt, je nevyhnutné zodpovedne posúdiť reálnosť tohto investičného zámeru, stanoviť presné pravidlá, podmienky a kritériá spolufinancovania zo strany štátu a následného prevádzkovania objektu. Posledným a najdôležitejším krokom bude výber dôveryhodného investora, ktorý splní všetky podmienky a kritériá stanovené zo strany štátu. V tejto súvislosti je veľmi dôležitý proces prípravy kritérií na výber vhodného investora a stanovenie podmienok, ktoré bude musieť dodržať, resp. sankcií, ktoré budú môcť byť vyvodené. 

Vzhľadom na to, že štátne inštitúcie nemajú dostatočné skúsenosti s realizáciou takýchto projektov, ako prvý krok navrhujeme vybrať poradcu, ktorý by stanovil podmienky a kritériá pre výber investora, resp. investorov, následne pripravil všetko potrebné pre vyhlásenie verejnej súťaže a vyhodnotil ju. Poradcom vlády SR pri realizácii projektu by mal byť subjekt, ktorý má skúsenosti s realizáciou podobných projektov. Po ukončení tohto procesu by Ministerstvo školstva SR vybralo investora, resp. investorov, ktorí by realizovali výstavbu Národného futbalového štadióna a po dokončení zabezpečili prevádzku za dohodnutých podmienok.

2)	Na základe týchto skutočností možno navrhnúť nasledovný postup pri realizácii výstavby Národného futbalového štadióna:

1.	Výber poradcu vlády SR pre vybudovanie Národného futbalového štadióna

S prihliadnutím na komplikovanosť projektov PPP a nedostatočnú skúsenosť vlády SR s ich obstarávaním navrhujeme, aby Ministerstvo školstva SR v spolupráci s Ministerstvom financií SR vybralo v tendri poradcu vlády SR pre  vybudovanie Národného futbalového štadióna. Zadanie tendra na poradcu pre vybudovanie Národného futbalového štadióna by malo zahŕňať hlavne tieto kritériá:

•	medzinárodné skúsenosti v oblasti prípravy a realizácie PPP projektov,
•	preukázaná znalosť problematiky financovania infraštruktúrnych projektov,
•	preferovaná skúsenosť z obstarávaní významných investícií v oblasti športu,
•	rozhodujúcim kritériom by mala byť ponúkaná cena za poradenské služby.

Ministerstvo školstva SR v spolupráci s Ministerstvom financií SR predloží návrh na poradcu vlády SR pre vybudovanie Národného futbalového štadióna na schválenie vláde SR. 

Následne by poradca mal pripraviť komplexné štúdie realizovateľnosti investície, ktoré budú obsahovať technické a ekonomické parametre, spôsob spolufinancovania, využitia a prevádzkovania investície, navrhnúť optimálnu metódu výberu investora, podmienky a kritériá pre vypísanie súťaže a vyhodnotenie ponúk a pod.. Takto komplexne spracovaný materiál by mal byť predmetom rokovania vlády SR a po jeho odsúhlasení by sa mala vypísať súťaž.

2.	Výber investora 

Po schválení podmienok a kritérií pre vypísanie tendra a vyhodnotenie ponúk verejného obstarávania na investíciu sa vypíše súťaž na výber investora. Predpokladáme, že poradca, ktorý pripraví všetky dokumenty a materiály, by mohol vo svojej práci pokračovať (vzhľadom na získané informácie v celom procese obstarávania investície) a tieto súťaže komplexne realizovať od zadaní až po vyhodnotenie a odporúčania konkrétneho investora vláde SR. Zadanie tendra by okrem presne špecifikovaných kritérií, ktoré pripravil poradca (základným kritériom by mala byť opäť cena, ale aj ostatné kritériá ako napríklad kvalita športového objektu či jeho vzhľad, budú mať určitý vplyv na rozhodovanie), malo obsahovať aj požiadavku na alternatívne spracovanie podkladov:

•	varianty v minimálnom štandarde podľa špecifikácie UEFA a FIFA,
•	optimálne varianty z hľadiska obstarávacích a prevádzkových nákladov a výnosov s prihliadnutím na možnosť usporadúvania významných medzinárodných športových podujatí (napr. kapacita nad 30 000 divákov, využiteľnosť pre organizovanie športových podujatí aj v iných športoch,  využiteľnosť pre verejnosť na športovo-rekreačné a kultúrno-spoločenské účely).

Zabezpečí sa tým jasné oddelenie nákladov na zabezpečenie minimálneho štandardu od nákladov na optimálne fungovanie športového objektu z hľadiska prevádzky z pohľadu budúcich investorov. Táto požiadavka je v súlade s verejným záujmom, pričom vláda SR si môže objednať aj istý nadštandard, ak zváži, že takéto použitie verejných prostriedkov je efektívne a v prospech verejnosti.

Je pravdepodobné, že predložený projekt bude okrem samotných športových objektov obsahovať aj pridružené komerčné prevádzky, ktoré zabezpečia ich rentabilitu pre investorov. Vláde SR sa tým otvára možnosť zníženia obstarávacej ceny športového objektu formou využívania krížových dotácií (transfer časti zisku investorov z komerčných aktivít na dotovanie prevádzky športového objektu). O ich prípadnom využití je však potrebné rozhodnúť (po zohľadnení skúseností poradcu) už v prípravnej fáze projektu.

Pri výbere investora by malo byť obstarávateľom Ministerstvo školstva SR v spolupráci s Ministerstvom financií SR, pričom táto úloha ako aj objem finančných prostriedkov, potrebný na realizáciu tohto investičného zámeru, sa premietne aj v zákone o štátnom rozpočte od doby kedy štadión bude v prevádzke. Po vyhodnotení ponúk Ministerstvo školstva SR v spolupráci s Ministerstvom financií SR predloží návrh na výber investorov na schválenie vláde SR. Následne sa pripraví návrh koncesnej zmluvy podľa zákona 25/2006 Z. z. o verejnom obstarávaní. Po odsúhlasení koncesnej zmluvy vládou SR bude môcť vybraný investor začať s realizáciou výstavby Národného futbalového štadióna.

Pri výberovom konaní na poradcu i pri výbere samotného investora stavby bude ako forma obstarávania použitá verejná súťaž. Časový rámec obstarávania v tomto prípade predstavuje cca 4 až 5 mesiacov. Hlavným a jediným kritériom pri takomto druhu súťaže by mala byť cena. Všetky ostatné kritériá kladené na štadión by mali byť definované v návrhu kontraktu poradcom.

Na zabezpečenie transparentnosti výberu poradcu a investorov navrhujeme pomerne široké zloženie hodnotiacich komisií, v ktorých by mali figurovať zástupcovia Ministerstva financií SR, Ministerstva školstva SR, Slovenského futbalového zväzu, hlavného mesta SR Bratislavy a odborníkov v oblasti stavebníctva, architektúry a prevádzkovania športových a kultúrno-spoločenských objektov. Podľa potreby je možné prizvať na konzultácie aj zástupcov Ministerstva výstavby a regionálneho rozvoja SR a Ministerstva životného prostredia SR.

3)	V ľadovom hokeji sa prejavuje obdobná situácia a zimné štadióny v Slovenskej republike nespĺňajú kritériá, ktoré by umožnili usporiadanie významných medzinárodných športových podujatí. Napriek tomu sa ľadový hokej stal národným športom. Svoje postavenie v medzinárodnom meradle potvrdil ziskom titulu majstrov sveta a ďalšími medailovými umiestneniami. Dosiahnuté výsledky a obrovská popularita medzi fanúšikmi viedla predstaviteľov Slovenského zväzu ľadového hokeja k tomu, že sa uchádzali o pridelenie usporiadania Majstrovstiev sveta. Kandidatúra slovenského hokeja bola úspešná a kongres IIHF v Rige 2006 pridelil ich usporiadanie v roku 2011 Slovensku. Je to mimoriadne významný úspech dosiahnutý na diplomatickom poli. Pre usporiadanie MS 2011 sú potrebné dva zimné štadióny, ktoré splnia náročné kritériá IIHF. V tomto roku bola dokončená moderná hokejová aréna v Košiciach a nevyhnutnosťou je postaviť ďalšiu. Táto by mala byť vybudovaná v Bratislave ako viacúčelová športová aréna, ktorá bude slúžiť nielen pre potreby ľadového hokeja, ale tiež aj pre iné športy a kultúrno-spoločenské akcie.

Možno navrhnúť, aby sa vyššie popísaný postup použil pri výstavbe viacúčelovej športovej arény po tom, ako Slovenský zväz ľadového hokeja oficiálne osloví Ministerstvo školstva SR a ministerstvo financií SR so žiadosťou o účasť štátu pri  jej výstavbe, ako aj ďalších športových objektov národného významu. 

4)	Predkladaný materiál rieši zásady postupu budovania futbalovej a  športovej infraštruktúry v Slovenskej republike všeobecne. Z hľadiska verejného záujmu Ministerstvo školstva SR a Ministerstvo financií SR, po konzultáciách so Slovenským futbalovým zväzom, považujú v súčasnosti ako prioritu výstavbu Národného futbalového štadióna v Bratislave. Vzhľadom na to, že v krátkom časovom období bude nutné pristúpiť aj k výstavbe viacúčelovej športovej arény, ktorá je podmienkou organizovania MS 2011 v ľadovom hokeji na Slovensku, navrhujeme, aby sa s určitým časovým odstupom pristúpilo k výstavbe ďalšieho futbalového štadióna, alebo rekonštrukcii existujúcich štadiónov mimo hlavného mesta SR Bratislavy, ktorú tiež odporúčame riešiť formou projektu verejno-súkromného partnerstva (PPP).